Predkladacia správa

Správa z 20. riadneho zasadnutia Rady colnej únie Slovenskej republiky a Českej republiky uskutočneného dňa 17. mája 2002 v Prahe je predkladaná vláde SR v súlade so Zmluvou medzi Slovenskou republikou a Českou republikou o vytvorení colnej únie, ktorá bola podpísaná v Prahe dňa 29. októbra 1992.
Správa obsahuje rozhodnutie Rady colnej únie SR a ČR č. 25, záznam č. 25 zo zasadnutia Rady colnej únie SR a ČR a Výročnú správu o plnení Zmluvy medzi SR a ČR o vytvorení colnej únie za rok 2001.
20. riadne zasadnutie Rady colnej únie SR a ČR zvolal jej predseda minister hospodárstva SR Ľubomír Harach na základe článku 30 Zmluvy medzi SR a ČR o vytvorení colnej únie. Na zasadnutí sa ako členovia Rady colnej únie zúčastnili:
za SR:	Ľubomír Harach 	– 	minister hospodárstva
Ivan Rosival	– 	štátny tajomník Ministerstva pôdohospodárstva SR, v zastúpení ministra
František Hajnovič 	– 	minister financií
Jaroslav Chlebo 	– 	štátny tajomník Ministerstva zahraničných vecí SR, v zastúpení ministra
za ČR:	Miroslav Grégr 	– 	minister priemyslu a obchodu
Rudolf Jánský	– 	námestník ministra poľnohospodárstva v zastúpení ministra
Jiří Rusnok	– 	minister financií
Rudolf Jindrák	– 	námestník ministra zahraničných vecí, v zastúpení ministra.
V súlade s článkom 30, odsek 3 Zmluvy a článkom 2, bod 2 Štatútu RCÚ prevzal funkciu predsedu Rady colnej únie na 20. funkčné obdobie minister priemyslu a obchodu ČR Miroslav Grégr.
Z najdôležitejších bodov, ktoré Rada prerokovala, je potrebné uviesť Výročnú správu o plnení Zmluvy medzi Slovenskou republikou a Českou republikou o vytvorení colnej únie za rok 2001, výsledky rokovania Výboru pre koordináciu hospodárskej činnosti v poľnohospodárstve, vrátane informácie slovenskej strany o príprave na zavedenie ochranných opatrení na vybrané potravinárske komodity (mäsové konzervy a repkový olej) a problematiky mimoriadnych veterinárnych opatrení SR a ČR, informáciu o súčasnom vývoji zahraničného obchodu medzi SR a ČR, riešenie pripomienok k prekážkam obchodu medzi SR a ČR, správu o súčasnom stave prístupového procesu SR a ČR do Európskej únie a správu o činnosti Medzirezortnej konzultačnej skupiny a špecializovaných pracovných skupín.
Na zasadnutí bola prerokovaná aj správa o čerpaní rozpočtu a výsledkoch hospodárenia Stáleho sekretariátu RCÚ za rok 2001. V rámci kontroly plnenia úloh z predchádzajúcich zasadnutí Rady bolo konštatované, že všetky úlohy sú splnené alebo sa priebežne plnia. Priebežné plnenie sa vzťahuje na dlhodobé úlohy, týkajúce sa realizácie aktivít zameraných na vzájomný obchod a čerpanie finančných prostriedkov SS RCÚ v roku 2002 v súlade so schváleným rozpočtom.

Výročná správa je členená na štyri kapitoly. V časti voľný pohyb tovaru sa  zaoberá otázkami colnej a licenčnej politiky, posudzovaním zhody a uvádzaním výrobkov do obehu, vzájomnými obchodnými vzťahmi medzi SR a ČR a problematikou vzájomného obchodu s agropotravinárskymi výrobkami. Správa ďalej hodnotí obchodnú politiku SR a ČR voči tretím krajinám, zoskupeniam a medzinárodným organizáciám – Európskej únii, členským krajinám Stredoeurópskej dohody o voľnom obchode (CEFTA) a krajinám, s ktorými má SR a ČR uzatvorené dohody o voľnom obchode. Zaoberá sa tiež činnosťou orgánov colnej únie, vrátane  problematiky uzatvorenia nových zmlúv (podpísaných v máji 2001 v Prahe), týkajúcich sa štatútu Rady colnej únie, štatútu Stáleho sekretariátu RCÚ, výdavkov spojených s činnosťou colnej únie. Výročná správa  vyúsťuje do záverov a odporúčaní na rok 2002 v členení na jednotlivé oblasti. V prílohách Výročnej správy je uvedený prehľad právnych predpisov vzťahujúcich sa na činnosť colnej únie SR a ČR, vydaných v roku 2001 (príloha č. 1) a štatistické údaje o zahraničnom obchode SR a ČR v rokoch 2000 – 2001 (príloha č. 2). 

V rámci prerokovania výsledkov Výboru pre koordináciu hospodárskej politiky v poľnohospodárstve bola Rada informovaná o najdôležitejších otázkach, ktoré boli predmetom rokovaní Výboru uskutočnených od jej posledného zasadnutia v Bratislave. Podľa očakávania bola dominantná problematika slovenskou stranou pripravovaných ochranných opatrení na dovoz mäsových konzerv a repkového oleja z ČR a otázky mimoriadnych veterinárnych opatrení ČR a SR. Vzhľadom na skutočnosť, že  stanoviská slovenskej a českej strany boli k predmetnej problematike diametrálne odlišné a tiež preto, že na rokovaní Rady sa za obidve strany zúčastnili štátny tajomník MP SR resp. námestník ministra Mze ČR, Rada odporučila prerokovať do 30 dní otázky ochranných a veterinárnych opatrení na úrovni ministrov.
Rada vzala na vedomie resp. schválila správu o súčasnom stave prístupového procesu SR a ČR do EÚ, správu o činnosti Medzirezortnej konzultačnej skupiny a špecializovaných pracovných skupín a správu o riešení pripomienok k prekážkam obchodu medzi SR a ČR. 
Na základe informácie o vývoji vzájomného obchodu medzi SR a ČR za 1. štvrťrok 2002 Rada konštatovala, že v porovnaní s rovnakým obdobím predchádzajúceho roka došlo k poklesu obratu, ktorý bol spôsobený predovšetkým poklesom vzájomných dovozov a vývozov tovarov priemyselnej produkcie. V tejto súvislosti Rada odporučila ministrovi hospodárstva SR a ministrovi priemyslu a obchodu ČR hľadať možnosti obnovenia dynamiky vzájomného obchodu prostredníctvom Medzirezortnej konzultačnej skupiny, vytvorenej na základe Dohody o spolupráci medzi MH SR a MP ČR.
	Materiál bol predložený na medzirezortné pripomienkové konanie všetkým povinne pripomienkujúcim subjektom. Na základe výsledkov pripomienkového konania, ktoré sú uvedené v samostatnej časti, je predmetný materiál predkladaný na rokovanie vlády Slovenskej republiky bez rozporu.